b'\n_START_ARTICLE_\nStepan Bandera\n_START_SECTION_\nTinere\xc8\x9bea\n_START_PARAGRAPH_\nStepan Bandera s-a n\xc4\x83scut \xc3\xaen satul Star\xc3\xaei Uhriniv din regiunea Kaluskii a Gali\xc8\x9biei, pe atunci parte a Austro-Ungariei, azi o regiune din Ucraina de vest. Tat\xc4\x83l lui, Andrii  Bandera, a fost preot greco-catolic \xc3\xaen satul Star\xc3\xaei Uhriniv. Mama sa, Miroslava, era fiica unui preot din aceea\xc8\x99i parohie._NEWLINE_Stepan \xc8\x99i-a petrecut copil\xc4\x83ria \xc3\xaen sat, \xc3\xaen casa p\xc4\x83rin\xc8\x9bilor \xc8\x99i bunicilor. A r\xc4\x83mas orfan de mam\xc4\x83 \xc3\xaen 1922, c\xc3\xa2nd Miroslava a murit de tuberculoz\xc4\x83.\n_START_SECTION_\nStudiile\n_START_PARAGRAPH_\nStepan Bandera \xc8\x99i-a \xc3\xaenceput studiile la \xc8\x99coala de patru ani din Str\xc3\xaei, unde a luat parte \xc8\x99i la activit\xc4\x83\xc8\x9bile sportive ale  \xe2\x80\x9eSociet\xc4\x83\xc8\x9bii sportive Sokil\xe2\x80\x9d._NEWLINE_\xc3\x8en 1923, t\xc3\xa2n\xc4\x83rul de 14 ani a devenit membru al organiza\xc8\x9biei de cerceta\xc8\x99i \xe2\x80\x9ePlast\xe2\x80\x9d (\xd0\x9f\xd0\xbb\xd0\xb0\xd1\x81\xd1\x82). Ceva mai t\xc3\xa2rziu, el s-a \xc3\xaenscris \xc8\x99i \xc3\xaen grupul de cerceta\xc8\x99i \xe2\x80\x9eMarinarii M\xc4\x83rii Negre\xe2\x80\x9d (\xd0\xa7\xd0\xbe\xd1\x80\xd0\xbd\xd0\xbe\xd0\xbc\xd0\xbe\xd1\x80\xd1\x86\xd1\x96, Ciornomor\xc8\x9bi). _NEWLINE_Dup\xc4\x83 absolvirea liceului, \xc3\xaen 1927, el s-a  hot\xc4\x83r\xc3\xa2t s\xc4\x83-\xc8\x99i continue studiile la Colegiul Ucrainean de Tehnologie \xc8\x99i Economie din Podebrady, Cehoslovacia, dar autorit\xc4\x83\xc8\x9bile poloneze nu i-au eliberat documentele de c\xc4\x83l\xc4\x83torie._NEWLINE_\xc3\x8en 1928, Bandera s-a \xc3\xaenscris la cursurile Facult\xc4\x83\xc8\x9bii de Agronomie de la Institutul Politehnic din Lviv.  Aceasta era una dintre pu\xc8\x9binele facult\xc4\x83\xc8\x9bi la care predarea se f\xc4\x83cea \xc3\xaen limba ucrainean\xc4\x83 ._NEWLINE_Stepan Bandera a fost membru, \xc3\xaen timpul studiilor liceale \xc8\x99i universitare, al unor grupuri politice de orientare na\xc8\x9bionalist\xc4\x83. Unul dintre cele mai active grupuri din aceast\xc4\x83 categorie a fost Organiza\xc8\x9bia Na\xc8\x9bionali\xc8\x99tilor Ucraineni, OUN (\xd0\x9e\xd1\x80\xd0\xb3\xd0\xb0\xd0\xbd\xd1\x96\xd0\xb7\xd0\xb0\xd1\x86\xd1\x96\xd1\x8f \xd0\xa3\xd0\xba\xd1\x80\xd0\xb0\xd1\x97\xd0\xbd\xd1\x81\xd1\x8c\xd0\xba\xd0\xb8\xd1\x85 \xd0\x9d\xd0\xb0\xd1\x86\xd1\x96\xd0\xbe\xd0\xbd\xd0\xb0\xd0\xbb\xd1\x96\xd1\x81\xd1\x82\xd1\x96\xd0\xb2).\n_START_SECTION_\n\xc3\x8enceputurile\n_START_PARAGRAPH_\nStepan Bandera a devenit, \xc3\xaen timpul studiilor, membru al unor grupuri na\xc8\x9bionaliste  ucrainene diferite, \xc3\xaencep\xc3\xa2nd cu Plast, continu\xc3\xa2nd cu Uniunea pentru Eliberarea Ucrainei (\xd0\xa1\xd0\xbe\xd1\x8e\xd0\xb7 \xd0\x92\xd0\xb8\xd0\xb7\xd0\xb2\xd0\xbe\xd0\xbb\xd0\xb5\xd0\xbd\xd0\xbd\xd1\x8f \xd0\xa3\xd0\xba\xd1\x80\xd0\xb0\xd1\x97\xd0\xbd\xd0\xb8) \xc8\x99i Organiza\xc8\x9bia Na\xc8\x9bionali\xc8\x99tilor Ucraineni. Cea mai activ\xc4\x83 organiza\xc8\x9bie na\xc8\x9bionalist\xc4\x83 s-a dovedit a fi OUN, al c\xc4\x83rei lider era, \xc3\xaen acea vreme, Andrii Melnik._NEWLINE_Stepan Bandera a urcat rapid treptele ierarhiei acestor organiza\xc8\x9bii, devenind, \xc3\xaen 1931, \xc8\x99ef al departamentului de propagand\xc4\x83 al OUN, loc\xc8\x9biitor al comandantului regiunii Gali\xc8\x9bia, \xc3\xaen 1932 \xe2\x80\x93 1933, \xc8\x99i \xc8\x99ef al Comitetului executiv al OUN, \xc3\xaen 1933._NEWLINE_El a considerat c\xc4\x83 OUN trebuie s\xc4\x83 aib\xc4\x83 o politic\xc4\x83 cuprinz\xc4\x83toare \xc3\xaen ceea ce prive\xc8\x99te construirea unei na\xc8\x9biuni independente \xc8\x99i, de aceea, \xc8\x99i-a canalizat eforturile spre c\xc3\xa2\xc8\x99tigarea sprijinului \xc3\xaen r\xc3\xa2ndul tuturor claselor sociale ucrainene din vestul Ucrainei. La \xc3\xaenceputul deceniului al patrulea, Bandera a dus o munc\xc4\x83 intens\xc4\x83 pentru identificarea \xc8\x99i dezvoltarea grupurilor na\xc8\x9bionaliste at\xc3\xa2t \xc3\xaen regiunea de vest, c\xc3\xa2t \xc8\x99i cea de r\xc4\x83s\xc4\x83rit a Ucrainei.\n_START_SECTION_\nOUN\n_START_PARAGRAPH_\nStefan Bandera a devenit \xc8\x99eful Comitetului executiv al OUN din Gali\xc8\x9bia, \xc3\xaen 1933. El a dezvoltat re\xc8\x9beaua OUN \xc3\xaen tot vestul Ucrainei, tras\xc3\xa2nd obiective clare antipoloneze \xc8\x99i antisovietice. Pentru oprirea exproprierilor p\xc4\x83m\xc3\xa2nturilor de\xc8\x9binute de ucrainenei, Bandera a organizat lupta \xc3\xaempotriva oficialilor polonezi, responsabili pentru politica antiucrainean\xc4\x83. Ac\xc8\x9biunile OUN au vizat monopolurile poloneze asupra alcoolului \xc8\x99i tutunului, c\xc3\xa2t \xc8\x99i politica de polonizare a tineretului ucrainean. Bandera a fost arestat \xc3\xaen 1934, \xc3\xaen Lviv. A fost judecat pentru implicarea \xc3\xaen preg\xc4\x83tirea atentatului \xc3\xaempotriva ministrului de interne polonez, Bronis\xc5\x82aw Pieracki, \xc8\x99i pentru apartenen\xc8\x9ba la OUN. La \xc3\xaencheierea procesului, a primit pedeapsa capital\xc4\x83. Sentin\xc8\x9ba i-a fost comutat\xc4\x83, \xc3\xaen cele din urm\xc4\x83, \xc3\xaen \xc3\xaenchisoare pe via\xc8\x9b\xc4\x83._NEWLINE_Bandera a fost \xc3\xaenchis la penitenciarul Wronki. Camarazii s\xc4\x83i au \xc3\xaencercat, f\xc4\x83r\xc4\x83 succes, \xc3\xaen 1938, s\xc4\x83-i organizeze evadarea._NEWLINE_\xc3\x8en ceea ce prive\xc8\x99te eliberarea lui Bandera din \xc3\xaenchisoare, \xc3\xaen septembrie 1939, se afirm\xc4\x83 ori c\xc4\x83 a fost f\xc4\x83cut\xc4\x83 de gardienii ucraineni, dup\xc4\x83 ce administra\xc8\x9bia polonez\xc4\x83 a \xc3\xaenchisorii a fugit, de polonezi, sau de germani. La scurt\xc4\x83 vreme dup\xc4\x83 eliberarea din \xc3\xaenchisoare a lui Bandera, Polonia r\xc4\x83s\xc4\x83ritean\xc4\x83 a trecut \xc3\xaen st\xc4\x83p\xc3\xa2nirea sovieticilor._NEWLINE_Dup\xc4\x83 eliberare, Bandera s-a mutat la Cracovia, capitala Guvern\xc4\x83m\xc3\xa2ntului General (zona de ocupa\xc8\x9bie german\xc4\x83 din Polonia). Aici a luat leg\xc4\x83tura cu liderul OUN, Andrii Melnik. Diferen\xc8\x9bele de opinii dintre cei doi lideri a dus la sciziunea organiza\xc8\x9biei  \xc3\xaen fac\xc8\x9biunea melnikist\xc4\x83 (OUN-M), mai conservatoare \xc8\x99i pragmatic\xc4\x83,  \xc8\x99i banderovist\xc4\x83 (OUN-B), cu o atitudine radical\xc4\x83 ravolu\xc8\x9bionar\xc4\x83_NEWLINE_OUN-B a c\xc4\x83utat s\xc4\x83 capete sprijinul cercurilor militare germane, \xc3\xaen vreme ce OUN-M a \xc3\xaencercat s\xc4\x83 stabileasc\xc4\x83 leg\xc4\x83turi cu cercurile conduc\xc4\x83toare naziste. \xc3\x8en noiembrie 1939, aproximativ 800 de na\xc8\x9bionali\xc8\x99ti ucraineni au \xc3\xaenceput preg\xc4\x83tirea \xc3\xaen taberele militare ale Abwehrului. La \xc3\xaenceputul lunii decembrie, Bandera a trimis un curier la Lviv cu directive pentru preg\xc4\x83tirea unei insurec\xc8\x9bii armate. Melnik nu a fost informat despre aceast\xc4\x83 decizie. Curierul a fost interceptat de NKDV, ceea ce a dus la arestarea unor lideri OUN-M din teritoriile ocupate de sovietici. O a doua \xc3\xaencercare a na\xc8\x9bionali\xc8\x99tilor de organizare a unei insurec\xc8\x9bii a e\xc8\x99uat, de asemenea, \xc3\xaen toamna anului 1940 ca urmare a activit\xc4\x83\xc8\x9bii NKVD-ului.\n_START_SECTION_\n\xc3\x8enfiin\xc8\x9barea \xe2\x80\x9egrupurilor mobile\xe2\x80\x9d\n_START_PARAGRAPH_\nMai \xc3\xaenainte de proclamarea independen\xc8\x9bei Ucrainei, \xc3\xaen 30 iunie 1941, Bandera a organizat a\xc8\x99a-numitele \xe2\x80\x9egrupuri mobile\xe2\x80\x9d (\xd0\xbc\xd0\xbe\xd0\xb1\xd1\x96\xd0\xbb\xd1\x8c\xd0\xbd\xd1\x96 \xd0\xb3\xd1\x80\xd1\x83\xd0\xbf\xd0\xb8). Acestea erau grupuri mici de 5 \xe2\x80\x93 15 oameni, care urmau s\xc4\x83 se infiltreze din Guvern\xc4\x83m\xc3\xa2ntul  General \xc3\xaen Ucraina Apusean\xc4\x83 \xc8\x99i, dup\xc4\x83 \xc3\xaenaintarea germanilor \xc3\xaen regiunile de r\xc4\x83s\xc4\x83rit ale Ucrainei, s\xc4\x83 c\xc3\xa2\xc8\x99tige sprijinul popula\xc8\x9biei pentru OUN-B \xc8\x99i s\xc4\x83 ajute la formarea conducerilor locale dominate de activi\xc8\x99tii banderovi\xc8\x99ti._NEWLINE_Aproximativ 7.000 de persoane au f\xc4\x83cut parte din acest grupuri mobile. Printre ei se num\xc4\x83rau  tineri intelectuali, dar \xc8\x99i membri ai altor clase socio-profesionale\n_START_SECTION_\nRela\xc8\x9biile cu Germania Nazist\xc4\x83\n_START_PARAGRAPH_\nRela\xc8\x9biile fluctuante ale lui Bandera, OUN \xc8\x99i Germania nazist\xc4\x83 au fost descrise de istoricul David Marples ca \xe2\x80\x9eambivalent\xc4\x83\xe2\x80\x9d, tactic\xc4\x83 \xc8\x99i oportunist\xc4\x83, fiecare parte \xc3\xaencerc\xc3\xa2nd s\xc4\x83 exploateze e\xc8\x99ecurile celeilalte._NEWLINE_\xc3\x8enainte de declan\xc8\x99area Opera\xc8\x9biunii Barbarossa, OUN a cooperat str\xc3\xa2ns cu Germania Nazist\xc4\x83. Cercet\xc4\x83torii Academiei de \xc8\x99tiin\xc8\x9be a Ucrainei au stabilit c\xc4\x83 Bandera a avut \xc3\xaent\xc3\xa2lniri regulate cu responsabilii serviciilor naziste de spionaj, care au avut ca rezultat formarea batalioanelor \xe2\x80\x9eNachtigall\xe2\x80\x9d  \xc8\x99i "\xe2\x80\x9eRoland\xe2\x80\x9d. \xc3\x8en prim\xc4\x83vara anului 1941, OUN a primit fonduri de aproximativ 2,5 milioane m\xc4\x83rci pentru organizarea de ac\xc8\x9biuni subversive pe teritoriul URSS ._NEWLINE_Pe 30 iunie 1941, odat\xc4\x83 cu sosirea trupelor naziste \xc3\xaen Ucrania, Bandera \xc8\x99i OUN-B au proclamat independen\xc8\x9ba Ucrainei. Unele dintre versiunile Declara\xc8\x9biei de Independen\xc8\x9b\xc4\x83 \xc3\xaen care era trecut paragraful conform c\xc4\x83ruia ucrainenii \xe2\x80\x9evor colabora str\xc3\xa2ns cu Germania Na\xc8\x9bional Socialist\xc4\x83, sub conducerea lui Adolf Hitler, care creeaz\xc4\x83 noua ordine \xc3\xaen Europa \xc8\x99i \xc3\xaen lume\xe2\x80\x9d au fost cenzurate de organiza\xc8\x9biile ucrainene din diaspora._NEWLINE_Gestapoul \xc8\x99i Abwehrul au \xc3\xaencercat s\xc4\x83 protejeze oamenii lui Bandera, deoarece fiecare organiza\xc8\x9bie \xc3\xaencerca s\xc4\x83-i foloseasc\xc4\x83 pentru atingerea propriilor obiective. Hitler avea s\xc4\x83 hot\xc4\x83rasc\xc4\x83, \xc3\xaens\xc4\x83, \xc3\xaen septembrie 1941, dup\xc4\x83 ce armata german\xc4\x83 a traversat Niprul, c\xc4\x83 nu are nevoie de sprijinul ucrainenilor \xc3\xaen lupta \xc3\xaempotriva sovieticilor \xc8\x99i, ca atare, nu este nevoie de recunoa\xc8\x99terea existen\xc8\x9bei statului ucrainean._NEWLINE_Stepan Bandera a fost arestat de autorit\xc4\x83\xc8\x9bile germane, \xc3\xaen 5 iulie, \xc8\x99i a fost trimis la Berlin. O s\xc4\x83pt\xc4\x83m\xc3\xa2n\xc4\x83 mai t\xc3\xa2rziu, pre\xc8\x99edintele proasp\xc4\x83t proclamatului stat ucrainean, Iaroslav Ste\xc8\x9bko, a fost arestat, la r\xc3\xa2ndul lui, \xc8\x99i a fost transferat la Berlin. \xc3\x8en 1941, rela\xc8\x9biile dintre OUN \xc8\x99i Germania ajunseser\xc4\x83 la un nivel at\xc3\xa2t de sc\xc4\x83zut, \xc3\xaenc\xc3\xa2t un document nazist din 25 noiembrie 1941 afirma c\xc4\x83 \xe2\x80\x9e\xe2\x80\xa6 mi\xc8\x99carea Bandera preg\xc4\x83te\xc8\x99te o revolt\xc4\x83 \xc3\xaen Reichskommissariat care are ca obiectiv final fondarea unei Ucraine independente. To\xc8\x9bi func\xc8\x9bionarii mi\xc8\x99c\xc4\x83rii Bandera trebuie s\xc4\x83 fie aresta\xc8\x9bi de \xc3\xaendat\xc4\x83 \xc8\x99i, dup\xc4\x83 un interogatoriu cuprinz\xc4\x83tor, trebuie lichida\xc8\x9bi\xe2\x80\xa6\xe2\x80\x9d. Atacurile \xc3\xaempotriva popula\xc8\x9biei pa\xc8\x99nice ucrainene au crescut \xc3\xaen intensitate \xc8\x99i op\xc8\x9biunea r\xc4\x83spunsului militar pe m\xc4\x83sura opresiunii devenise necesar\xc4\x83. OUN a \xc8\x9binut un congres \xc3\xaen februarie 1943. \xc3\x8en cadrul acestei \xc3\xaent\xc3\xa2lniri, s-a luat hot\xc4\x83r\xc3\xa2rea cre\xc4\x83rii aripii militare a OUN-B, Armata Insurec\xc8\x9bional\xc4\x83 Ucrainean\xc4\x83._NEWLINE_Stepan Bandera a fost transferat \xc3\xaen ianuarie 1942 \xc3\xaen lag\xc4\x83rul de concentrare Sachsenhausen, \xc3\xaen bar\xc4\x83cile speciale ale prizonierilor de lux (bunkerul)_NEWLINE_\xc3\x8en 1943, Bandera a fost \xc3\xaentrebat de ofi\xc8\x9beri nazi\xc8\x99ti despre atitudinea pe care o adopt\xc4\x83 liderul ucrainean fa\xc8\x9b\xc4\x83 de sprijinirea lui Adolf Hitler. Exist\xc4\x83 o m\xc4\x83rturie neverificat\xc4\x83 care afirm\xc4\x83 c\xc4\x83 Bandera ar fi r\xc4\x83spuns c\xc4\x83 \xe2\x80\x9d\xe2\x80\xa6 este evident c\xc4\x83 nazi\xc8\x99tii urmau s\xc4\x83 piard\xc4\x83 r\xc4\x83zboiul \xc8\x99i ucrainenii nu ar fi avut nimic de c\xc3\xa2\xc8\x99tigat dac\xc4\x83 s-ar fi al\xc4\x83turat lor\xe2\x80\x9d ._NEWLINE_\xc3\x8en aprilie 1944, Bandera \xc8\x99i adjunctul lui, Iaroslav Ste\xc8\x9bko, au fost chema\xc8\x9bi la discu\xc8\x9bii cu oficialii RSHA pentru stabilirea unor planuri de organizarea de sabotaje  \xc3\xaempotriva Armatei Sovietice._NEWLINE_\xc3\x8en aprilie 1944, Bandera \xc8\x99i adjunctul lui, Iaroslav Ste\xc8\x9bko, au fost chema\xc8\x9bi la discu\xc8\x9bii cu oficialii RSHA pentru stabilirea unor planuri de organizarea de sabotaje  \xc3\xaempotriva Armatei Sovietice._NEWLINE_\xc3\x8en septembrie 1944, Bandera a fost eliberat, germanii sper\xc3\xa2nd c\xc4\x83 acesta din urm\xc4\x83 va mobiliza popula\xc8\x9bia ucrainean\xc4\x83 la lupt\xc4\x83 \xc3\xaempotriva for\xc8\x9belor sovietice aflate \xc3\xaen \xc3\xaenaintare.  Bucur\xc3\xa2ndu-se de sprijinul germanilor, Bandera \xc8\x99i-a stabilit cartierul general la Berlin. Germanii au asigurat aprovizionarea OUN-B \xc8\x99i Armatei Insurec\xc8\x9bionale Ucrainene cu arme \xc8\x99i echipamente militare. Pentru sprijin, au fost desemna\xc8\x9bi militari preg\xc4\x83ti\xc8\x9bi pentru actele de sabotaj \xc8\x99i str\xc3\xa2ngerea de informa\xc8\x9bii \xc3\xaen spatele liniilor sovietice. De asemenea, o serie de lideri ai OUN-B au fost transporta\xc8\x9bi pe calea aerului \xc3\xaen spatele liniilor sovietice, la \xc3\xaenceputul anului 1945\n_START_SECTION_\nBandera \xc8\x99i polonezii\n_START_PARAGRAPH_\n\xc3\x8en mai 1941, conducerea fac\xc8\x9biunii OUN-B a adoptat \xc3\xaen cadrul unei \xc3\xaent\xc3\xa2lniri din Cracovia programul \xe2\x80\x9eLupta \xc8\x99i ac\xc8\x9biunea OUN \xc3\xaen timpul r\xc4\x83zboiului\xe2\x80\x9d (\xd0\x91\xd0\xbe\xd1\x80\xd0\xbe\xd1\x82\xd1\x8c\xd0\xb1\xd0\xb0 \xd0\xb9 \xd0\xb4\xd1\x96\xd1\x8f\xd0\xbb\xd1\x8c\xd0\xbd\xd1\x96\xd1\x81\xd1\x82\xd1\x8c \xd0\x9e\xd0\xa3\xd0\x9d \xd0\xbf\xd1\x96\xd0\xb4 \xd1\x87\xd0\xb0\xd1\x81 \xd0\xb2\xd1\x96\xd0\xb9\xd0\xbd\xd0\xb8), care sublinia planurile de activitate dup\xc4\x83 declan\xc8\x99area invaziei germane \xc3\xaen URSS. \xc3\x8en sec\xc8\x9biunea \xe2\x80\x9eG\xe2\x80\x9d a documentului, care trata problema organiz\xc4\x83rii statului ucrainean, erau subliniate activit\xc4\x83\xc8\x9bile pe care trebuiau s\xc4\x83 le \xc3\xaentreprind\xc4\x83 activi\xc8\x99tii na\xc8\x9bionali\xc8\x99tii \xc3\xaen vara anului 1941. \xc3\x8en sub-sec\xc8\x9biunea care trata problema minorit\xc4\x83\xc8\x9bilor, activi\xc8\x99tii ucraineni primeau ordinul s\xc4\x83-i extermine pe \xe2\x80\x9emuscalii\xe2\x80\x9d (un termen peiorativ  pentru ru\xc8\x99i), polonezii \xc8\x99i evreii , primii fiind cei care se opun noilor autorit\xc4\x83\xc8\x9bi ucrainene. De asemenea, \xc3\xaempotriva minoritarilor trebuiau luate \xc8\x99i alte m\xc4\x83suri precum deportarea \xc3\xaen \xc8\x9binuturile de origine \xc8\x99i distrugerea intelectualit\xc4\x83\xc8\x9bii lor. \xc3\x8en ceea ce prive\xc8\x99te \xe2\x80\x9e\xe2\x80\xa6 a\xc8\x99a-zisa \xc8\x9b\xc4\x83ranime polonez\xc4\x83\xe2\x80\x9d, aceasta trebuia asimilat\xc4\x83. Sec\xc8\x9biunea se \xc3\xaencheia cu un \xc3\xaendemn scurt: \xe2\x80\x9eDistruge\xc8\x9bi-le conduc\xc4\x83torii\xe2\x80\x9d._NEWLINE_Spre sf\xc3\xa2r\xc8\x99itul anului 1942, na\xc8\x9bionali\xc8\x99tii ucraineni au fost implica\xc8\x9bi \xc3\xaentr-o  campanie de purificare etnic\xc4\x83 \xc3\xaen Vol\xc3\xaenia, iar, la \xc3\xaenceputul anului 1944, aceast\xc4\x83 campanie a fost extins\xc4\x83 \xc8\x99i \xc3\xaen Gali\xc8\x9bia r\xc4\x83s\xc4\x83ritean\xc4\x83. Se afirm\xc4\x83 c\xc4\x83 grupurile na\xc8\x9bionali\xc8\x99tilor ucraineni au asasinat aproximativ 100.000 de civili polonezi\n_START_SECTION_\nBandera \xc8\x99i evreii\n_START_PARAGRAPH_\nSpre deosebire de na\xc8\x9bionalismul polonezilor, ru\xc8\x99ilor, ungurilor sau rom\xc3\xa2nilor, na\xc8\x9bionalismul ucrainean nu s-a bazat pe ideile antisemite. Na\xc8\x9bionalismul ucrainean considera c\xc4\x83 principalii inamici sunt ru\xc8\x99ii \xc8\x99i polonezii, evreii juc\xc3\xa2nd doar un rol secundar. Cu toate acestea, na\xc8\x9bionalismul ucrainean nu a fost imun la influen\xc8\x9bele climatului antisemitic din Europa Central\xc4\x83 \xc8\x99i R\xc4\x83s\xc4\x83ritean\xc4\x83_NEWLINE_Predominan\xc8\x9ba ru\xc8\x99ilor, mai degrab\xc4\x83 dec\xc3\xa2t a evreilor, \xc3\xaen percep\xc8\x9bia ucrainenilor cu privire la inamicii na\xc8\x9bionali a fost subliniat\xc4\x83 la Conferin\xc8\x9ba OUN-B din Cracovia, din 1941, c\xc3\xa2nd s-a afirmat, la un moment dat, c\xc4\x83 evreii din URSS au fost sprijinitorii de n\xc4\x83dejde ai regimului bol\xc8\x99evic, ac\xc8\x9bion\xc3\xa2nd ca avangard\xc4\x83 a imperialismului \xe2\x80\x9emoscovit\xe2\x80\x9d \xc3\xaen Ucraina. \xc3\x8en continuare, s-a recunoscut c\xc4\x83 guvernul bol\xc8\x99evic a exploatat sentimentele antievreie\xc8\x99ti ale maselor de ucraineni pentru ca s\xc4\x83 le distrag\xc4\x83 aten\xc8\x9bia de la problemele reale \xc8\x99i s\xc4\x83 le \xc3\xaendrepte frustr\xc4\x83rile spre declan\xc8\x99area de pogromuri. OUN tr\xc4\x83gea concluzia c\xc4\x83, pe de-o parte, trebuie s\xc4\x83 lupte \xc3\xaempotriva evreilor care ac\xc8\x9bionau ca sprijinitori ai regimului \xe2\x80\x9emoscovito-bol\xc8\x99evic\xe2\x80\x9d, dar, \xc3\xaen acela\xc8\x99i timp, trebui s\xc4\x83 l\xc4\x83mureasc\xc4\x83 masele c\xc4\x83 principala amenin\xc8\x9bare este cea reprezentat\xc4\x83 de Moscova. \xc3\x8en mai 1941, \xc3\xaen cadrul unei \xc3\xaent\xc3\xa2lniri din Cracovia, conducerea OUN-B a adoptat programul \xe2\x80\x9eLupta \xc8\x99i ac\xc8\x9biunea OUN \xc3\xaen timpul r\xc4\x83zboiului\xe2\x80\x9d (\xd0\x91\xd0\xbe\xd1\x80\xd0\xbe\xd1\x82\xd1\x8c\xd0\xb1\xd0\xb0 \xd0\xb9 \xd0\xb4\xd1\x96\xd1\x8f\xd0\xbb\xd1\x8c\xd0\xbd\xd1\x96\xd1\x81\xd1\x82\xd1\x8c \xd0\x9e\xd0\xa3\xd0\x9d \xd0\xbf\xd1\x96\xd0\xb4 \xd1\x87\xd0\xb0\xd1\x81 \xd0\xb2\xd1\x96\xd0\xb9\xd0\xbd\xd0\xb8),  care sublinia planurile ac\xc8\x9biunilor care urmau s\xc4\x83 fie \xc3\xaentreprinse odat\xc4\x83 cu invazia german\xc4\x83 \xc3\xaen URSS \xc8\x99i \xc3\xaenaintarea lor spre est. Una dintre sec\xc8\x9biunile documentului, \xe2\x80\x9eDirective pentru primele zile ale organiz\xc4\x83rii unui stat viabil\xe2\x80\x9d, (\xd0\x92\xd0\xba\xd0\xb0\xd0\xb7\xd1\x96\xd0\xb2\xd0\xba\xd0\xb8 \xd0\xbd\xd0\xb0 \xd0\xbf\xd0\xb5\xd1\x80\xd1\x88\xd1\x96 \xd0\xb4\xd0\xbd\xd1\x96 \xd0\xbe\xd1\x80\xd0\xb3\xd0\xb0\xd0\xbd\xd1\x96\xd0\xb7\xd0\xb0\xd1\x86\xd1\x96\xd1\x97 \xd0\xb4\xd0\xb5\xd1\x80\xd0\xb6\xd0\xb0\xd0\xb2\xd0\xbd\xd0\xbe\xd0\xb3\xd0\xbe \xd0\xb6\xd0\xb8\xd1\x82\xd1\x82\xd1\x8f) trata activitatea organiza\xc8\x9biei OUN-B \xc3\xaen vara anului 1941. \xc3\x8en sec\xc8\x9biunea \xe2\x80\x9ePolitica fa\xc8\x9b\xc4\x83 de minorit\xc4\x83\xc8\x9bi\xe2\x80\x9d, membrii OUN-B primeau ordine ca: \xe2\x80\x9eMuscalii, polonezii, evrei ne sunt ostili \xc8\x99i trebuie extermina\xc8\x9bi \xc3\xaen aceast\xc4\x83 lupt\xc4\x83, \xc3\xaen special cei care ar rezista regimului nostru: deporta\xc8\x9bii \xc3\xaen teritoriile lor; important: distruge\xc8\x9bi-le intelectualitatea care poate ocupa pozi\xc8\x9bii de putere\xe2\x80\xa6 Evreii trebuie izola\xc8\x9bi, \xc3\xaendep\xc4\x83rta\xc8\x9bi din pozi\xc8\x9biile guvernamentale pentru a preveni sabotajele, ceri care sunt considera\xc8\x9bi necesari pot lucra doar cu un supervizor\xe2\x80\xa6 Asimilarea evreilor nu este posibil\xc4\x83\xe2\x80\x9d. _NEWLINE_\xc3\x8en luna iunie, Iaroslav Ste\xc8\x9bko i-a trimis lui Bandera un raport \xc3\xaen care afirma: \xe2\x80\x9eNoi cre\xc4\x83m o mili\xc8\x9bie care ne va permite s\xc4\x83 \xc3\xaendep\xc4\x83rt\xc4\x83m evreii \xc8\x99i s\xc4\x83 protej\xc4\x83m popula\xc8\x9bia\xe2\x80\x9d ._NEWLINE_Manifeste tip\xc4\x83rite \xc3\xaen numele lui Bandera chemau la distrugerea \xe2\x80\x9emoscovi\xc8\x9bilor\xe2\x80\x9d, polonezilor, ungurilor \xc8\x99i evreilor. Membrii OUN-B au luat parte la ac\xc8\x9biunile antievreie\xc8\x99ti \xc3\xaen perioada 1941 \xe2\x80\x93 1943, perioad\xc4\x83 \xc3\xaen care Bandera a cooperat cu nazi\xc8\x99tii._NEWLINE_Serviciile de spionaj germane ajungeau, \xc3\xaen 1942, la concluzia c\xc4\x83 soarta evreilor le este indiferent\xc4\x83 na\xc8\x9bionali\xc8\x99tilor ucraineni, ei fiind dispu\xc8\x99i s\xc4\x83 \xc3\xaei ucid\xc4\x83 sau s\xc4\x83-i salveze, func\xc8\x9bie de c\xc3\xa2t de folositor era acest fapt cauzei proprii . Conform acestui raport, existau membri ai OUN c\xc4\x83s\xc4\x83tori\xc8\x9bi cu evreice, precum unul dintre colaboratorii apropia\xc8\x9bi ai lui Bandera, Richard Yary. Un membru de frunte la UPA era Leiba-I\xc8\x9bik "Valeri" Dombrovski. \xc3\x8entr-un raport al \xc8\x99efului poli\xc8\x9biei din Berlin din martie 1942 se afirma c\xc4\x83 mi\xc8\x99carea Bandera asigur\xc4\x83 acte false nu doar membrilor proprii, dar \xc8\x99i altor evrei. Actele false erau livrate, cel mai probabil, de doctorii evrei sau muncitorii califica\xc8\x9bi care erau folositori mi\xc8\x99c\xc4\x83rii_NEWLINE_De \xc3\xaendat\xc4\x83 ce Bandera a intrat \xc3\xaen conflict cu germanii, Armata Insurec\xc8\x9bional\xc4\x83 Ucrainean\xc4\x83 de sub comanda lui a \xc3\xaenceput s\xc4\x83 ofere ad\xc4\x83post la numero\xc8\x99i evrei. \xc3\x8en r\xc3\xa2ndurile UPA au intrat lupt\xc4\x83tori \xc8\x99i medici evrei. Se poate spune, \xc3\xaen concluzie, c\xc4\x83 mi\xc8\x99carea OUN-B a avut o atitudine fluctuant\xc4\x83 fa\xc8\x9b\xc4\x83 de evrei, func\xc8\x9bie de nivelul la care se aflau rela\xc8\x9biile lui Bandera cu germanii.\n_START_SECTION_\nMoartea\n_START_PARAGRAPH_\n\xc3\x8en 15 octombrie 1959, Stepan Bandera s-a pr\xc4\x83bu\xc8\x99it \xc3\xaen timp ce mergea pe  Kreittmayrstrasse  din M\xc3\xbcnchen \xc8\x99i a murit la scurt\xc4\x83 vreme dup\xc4\x83 aceasta. Autopsia a stabilit drept cauz\xc4\x83 a mor\xc8\x9bii otr\xc4\x83virea cu un produs chimic pe baz\xc4\x83 de cianur\xc4\x83 ). Trupul lui Stepan Bandera a fost \xc3\xaengropat, \xc3\xaen 30 octombrie 1959, \xc3\xaen cimitirul Waldfriedhof din M\xc3\xbcnchen._NEWLINE_\xc3\x8en 17 noiembrie 1961, procurorii germani au anun\xc8\x9bat c\xc4\x83 un agent KGB, Bogdan Sta\xc8\x99inski, l-a asasinat pe Bandera, \xc3\xaen conformitate cu ordinele lui Nikita Sergheevici Hru\xc8\x99ciov. Sta\xc8\x99inski a fost acuzat \xc3\xaentr-un proces care a \xc3\xaenceput pe 8 octombrie 1962. Pe 19 octombrie, agentul KGB a fost condamnat la 8 ani de \xc3\xaenchisoare. Curtea Federal\xc4\x83 de Justi\xc8\x9bie a Germaniei a reconfirmat implicarea serviciilor secrete sovietice \xc3\xaen asasinarea lui Bandera.\n_START_SECTION_\nFamilia\n_START_PARAGRAPH_\nFratele lui Stepan, Olexandr, (doctor \xc3\xaen economiei al Universit\xc4\x83\xc8\x9bii din Roma) \xc8\x99i fratele Vasil (absolvent al facult\xc4\x83\xc8\x9bii de filozofie a Universit\xc4\x83\xc8\x9bii din Lviv) au fost aresta\xc8\x9bi \xc8\x99i interna\xc8\x9bi \xc3\xaen lag\xc4\x83rul de exterminare Auschwitz, unde se afirm\xc4\x83 c\xc4\x83 au fost uci\xc8\x99i de prizonierii polonezi, \xc3\xaen 1942._NEWLINE_Tat\xc4\x83l lui Stepan, Andrii Bandera, a fost arestat, \xc3\xaen mai 1941, pentru c\xc4\x83 ar fi ad\xc4\x83postit un membru OUN \xc8\x99i a fost transferat la Kiev. A fost judecat, condamnat la moarte \xc8\x99i executat \xc3\xaen 10 mai 1941. Surorile lui Stepan, Oxana \xc8\x99i Marta-Maria, au fost arestate de NKVD \xc3\xaen 1941 \xc8\x99i trimise \xc3\xaen Gulagurile Siberiei. Au fost eliberate \xc3\xaen 1960, f\xc4\x83r\xc4\x83 a li se permite s\xc4\x83 se re\xc3\xaentoarc\xc4\x83 \xc3\xaen Ucraina. Marta-Maria a murit \xc3\xaen Siberia, \xc3\xaen 1982, dar Oxana s-a re\xc3\xaentors \xc3\xaen patrie, \xc3\xaen 1989, unde a murit \xc3\xaen  2004. O alt\xc4\x83 sor\xc4\x83, Volodimira, a fost condamnat\xc4\x83 la munc\xc4\x83 \xc3\xaentr-un lag\xc4\x83r sovietic, \xc3\xaen perioada 1946 \xe2\x80\x93 1956. Ea s-a re\xc3\xaentors \xc3\xaen Ucraina dup\xc4\x83 isp\xc4\x83\xc8\x99irea pedepsei, \xc3\xaen 1956._NEWLINE_Despre Bogdan, un alt frate al lui Stepan, nu exist\xc4\x83 informa\xc8\x9bii veridice cu privire la soarta sa. Se speculeaz\xc4\x83 c\xc4\x83 ar fi fost omor\xc3\xa2t de germani, \xc3\xaen 1943, sau de sovietici, \xc3\xaen 1944, dar membrii familiei nu au nici o informa\xc8\x9bie sigur\xc4\x83 cu privire la sf\xc3\xa2r\xc8\x99itul lui.'